化成院
作者：陸游
朝代：宋

paragraphs: 翠圍至化成，七里幾千盤。
肩輿掀濘淖，嘆息行路難。
緣坡忽入谷，蜒蜿蒼龍蟠。
孤塔插空起，雙柟當夏寒。
飛屐到上方，漸覺所見寬。
前山横一几，稻陂白漫漫。
肥僧大腰腹，呀喘趨迎官。
走疾不得語，坐定汗未乾。
高人遺世事，跏趺穴蒲團。
作此望塵態，豈如返巾冠。
日落聞鹿鳴，感我平生歡。
客遊殊未已，芳歲行當闌。